**Төсөл 2024.02.26**

**Уул уурхайн бүтээгдэхүүний арилжааны төлбөр тооцооны журам**

/Шинэчилсэн найруулга/

ТӨСӨЛ

**Уул уурхайн бүтээгдэхүүний**

**арилжааны төлбөр тооцооны журам**

[**НЭГ. ЕРӨНХИЙ ЗҮЙЛ 2**](#_Toc160200360)

[**ХОЁР. АРИЛЖААНЫ ТООЦООГ ТОДОРХОЙЛОХ 2**](#_Toc160200361)

[**ГУРАВ. АРИЛЖААНЫ ТӨЛБӨРИЙГ ГҮЙЦЭТГЭХ 3**](#_Toc160200362)

[**ДЭНЧИН БАЙРШУУЛАХ...................................................................................3**](#_Toc160200363)

[**СПОТ, ФОРВАРД ГЭРЭЭ (АРИЛЖААНЫ ГЭРЭЭ)-НИЙ ТӨЛБӨРИЙГ ГҮЙЦЭТГЭХ 4**](#_Toc160200364)

[**АРИЛЖААНЫ ШИМТГЭЛ, ТҮҮНИЙГ ШИЛЖҮҮЛЭХ 4**](#_Toc160200365)

[**ДӨРӨВ. ЭРСДЭЛИЙН УДИРДЛАГА 5**](#_Toc160200366)

**УУЛ УУРХАЙН БҮТЭЭГДЭХҮҮНИЙ АРИЛЖААНЫ**

**ТӨЛБӨР ТООЦООНЫ ЖУРАМ**

# **НЭГ. ЕРӨНХИЙ ЗҮЙЛ**

* 1. Энэхүү Уул уурхайн бүтээгдэхүүний арилжааны төлбөр тооцооны журам (цаашид “журам” гэх)-аар "Монголын хөрөнгийн бирж " ХК (цаашид "Бирж" гэх)-ийн уул уурхайн бүтээгдэхүүний спот, форвард гэрээний арилжааны төлбөр, тооцоог гүйцэтгэх болон түүнтэй холбогдон үүсэх бусад харилцааг зохицуулна.
  2. Уул уурхайн бүтээгдэхүүнд суурилсан фьючерс, опцион санхүүгийн хэрэгслийн төлбөрийн болон тооцооны үйл ажиллагааг “Монголын үнэт цаасны клирингийн төв” ХХК-ийн үүсмэл санхүүгийн хэрэгслийн клирингийн журмаар зохицуулна.
  3. Энэхүү журмаар зохицуулаагүй бусад харилцааг Уул уурхайн бүтээгдэхүүний биржийн тухай хууль, Компанийн тухай хууль, Үнэт цаасны зах зээлийн тухай хууль, холбогдох бусад хууль тогтоомж, Санхүүгийн зохицуулах хороо (цаашид “Хороо” гэх) болон Биржээс баталсан бусад журам, заавраар зохицуулна.
  4. Энэхүү журмыг Бирж, түүний гишүүн Уул уурхайн бүтээгдэхүүний брокер болон түүний харилцагчид, итгэмжлэгдсэн агуулах, терминал болон уул уурхайн бүтээгдэхүүний зохицуулалттай зах зээлийн бусад оролцогчид дагаж мөрдөнө.
  5. Уул уурхайн бүтээгдэхүүний биржийн төлбөр, тооцоог бирж өөрөө арилжааны банкаар дамжуулан гүйцэтгэнэ.

# **ХОЁР. АРИЛЖААНЫ ТООЦООГ ТОДОРХОЙЛОХ**

* 1. Бирж нь зөвхөн арилжааны шимтгэл, гэрээний нийт үнийн дүн, дэнчинг тодорхойлох бөгөөд бусад тооцоог тодорхойлохгүй.
  2. Бирж нь арилжааны гэрээний төлбөрийг арилжааны зард тусгагдсан валютаар тооцоолно.
  3. Арилжааны дэнчингийн хэмжээг худалдах санал гаргагчийн санал болгосны дагуу эрсдэлийг харгалзан бирж тогтоож арилжааны зард тусгана.
  4. Худалдан авах санал гаргагчийн дэнчингийн хэмжээ нь спот арилжааны хувьд уул уурхайн бүтээгдэхүүний доод үнээр илэрхийлсэн захиалгын нийт үнийн дүнгийн 5-аас доошгүй хувь, форвард арилжааны хувьд 10-аас доошгүй хувьтай тэнцүү байна.
  5. Арилжааны гэрээний үнийн дүн нь системд хийгдсэн хэлцлийн нийт үнийн дүнгээр тодорхойлогдоно.
  6. Биржийн арилжааны шимтгэл нь Журмын Хавсралт 1-т заасан хэмжээгээр тодорхойлогдоно.
  7. Гэрээний талууд, тэдгээрийн брокерт дараах мэдээллийг арилжаа зохион байгуулагдсанаас хойш 1 өдрийн дотор хүргүүлнэ.Үүнд:
     1. Биржийн арилжааны шимтгэл;
     2. Арилжааны гэрээний нийт үнийн дүн;
     3. Төлбөр төлөх хугацаа, нөхцөл;
     4. Дэнчинг шилжүүлэх нөхцөл, хугацааны мэдэгдэл
     5. Шаардлагатай бусад

# **ГУРАВ. АРИЛЖААНЫ ТӨЛБӨРИЙГ ГҮЙЦЭТГЭХ**

* 1. Бирж нь зөвхөн арилжааны дэнчингийн төлбөртэй холбоотой гүйлгээг хүлээн авах, шилжүүлэх бөгөөд бусад төлбөрийг талууд арилжааны банкаар дамжуулан гүйцэтгэнэ.
  2. Бирж нь энэхүү журамд заасны дагуу тодорхойлсон тооцооны дагуу дэнчингийн төлбөрийг шилжүүлнэ.

## **ДЭНЧИН БАЙРШУУЛАХ**

* 1. Худалдан авах санал гаргагч эсхүл түүний брокер нь арилжаа эхлэхээс 30-аас доошгүй минутын өмнө арилжааны дэнчинг Биржийн тусгайлан нээсэн дансанд байршуулсан байна. Уг хугацааг хэтрүүлсэн нь арилжаанд оролцуулахгүй байх үндэслэл болох ба Журмын 3.8 дахь хэсэгт заасны дагуу тухайн дэнчинг буцаан олгоно.
  2. Журмын 3.3 дахь хэсэгт заасны дагуу дэнчинг байршуулахдаа брокертой байгуулсан гэрээгээр баталгаажуулсан харилцах данснаас шилжүүлэх бөгөөд гүйлгээний утга хэсэгт арилжааны захиалгын дугаар, компанийн оноосон нэр, дэнчингийн зориулалтыг тусгасан байна.
  3. Бирж нь уул уурхайн бүтээгдэхүүний арилжааны гэрээний үүргийг баталгаажуулах зорилгоор худалдах санал гаргагчаас арилжааны дуудах доод үнийн дүнгийн 5-аас доошгүй хувийн баталгаа шаардаж болно. Уг баталгаатай холбоотой нарийвчилсан зохицуулалтыг талууд гэрээгээр тохиролцоно

**ДЭНЧИНГЭЭР БАТАЛГААЖИХ ҮҮРЭГ**

* 1. Худалдан авах санал гаргагчийн Журмын 3.3 дахь хэсэгт заасны дагуу байршуулсан дэнчин нь дараах төлбөрийн үүргийг баталгаажуулна. Үүнд:
     1. Биржийн арилжаанд оролцож худалдан авагчаар шалгарсан тохиолдолд Биржийн арилжааны шимтгэл төлөх үүрэг,
     2. Хэлцэл амжилттай хийгдсэн худалдан авагчийн арилжааны гэрээний төлбөрийг хугацаандаа, бүрэн төлөх үүрэг.

**ДЭНЧИН БУЦААХ**

* 1. Журмын 3.3 дахь хэсэгт заасан дэнчинг буцаахдаа шилжүүлсэн дансанд, анх шилжүүлсэн валютаар буцаан шилжүүлнэ.
  2. Арилжаа явагдаагүй, худалдан авах санал гаргагч тухайн арилжаанд оролцоогүй, эсхүл оролцсон боловч шалгараагүй тохиолдолд худалдан авах санал гаргагч эсхүл брокероос арилжааны системд дэнчин буцаан авах хүсэлт гаргасан өдрөөс хойш ажлын 5 өдрийн дотор Бирж нь худалдан авах санал гаргагч эсхүл брокерт Журмын 3.7-т заасныг баримтлан дэнчинг буцаан шилжүүлэх бөгөөд дамжуулагч банкны гүйлгээний шимтгэлийг Бирж хариуцахгүй болно.
  3. Худалдан авах санал гаргагч эсхүл брокерын цахимаар ирүүлсэн албан ёсны (тухайн хуулийн этгээдийн төлөөлөх эрх бүхий этгээдийн гарын үсэг болон тамга тэмдэг дарсан албан тоот) хүсэлтийг үндэслэн Журмын 3.7-т хэсэгт зааснаар шилжүүлнэ.
  4. Худалдан авах санал гаргагч эсхүл брокероос дэнчин буцаах хүсэлтийг арилжааны системд ирүүлээгүй бол дэнчинг дараагийн арилжаанд оролцох зорилгоор Биржийн дансанд хэвээр үлдээнэ.
  5. Хэлцэл амжилттай хийгдсэн боловч худалдан авахаар шалгарсан худалдан авагч нь хүндэтгэн үзэх шалтгаангүйгээр худалдагчтай гэрээ байгуулахаас татгалзсан эсхүл арилжааны гэрээний төлбөрийг хугацаандаа, эсхүл бүрэн шилжүүлээгүй тохиолдолд Бирж нь дэнчингээс арилжааны шимтгэл хассан дүнгээр худалдагч эсхүл брокерын ирүүлсэн албан тоот болон нэхэмжлэхийг үндэслэн худалдагчийн дансанд шилжүүлнэ.
  6. Бирж нь арилжааны гэрээний талуудын тооцоо нийлсэн акт, гэрээний төлбөрийг бүрэн төлсөн баримт болон худалдан авагчийн нэхэмжлэх, арилжааны шимтгэл төлсөн баримтыг үндэслэн ажлын 5 хоногийн дотор дэнчинг худалдан авагч эсхүл брокерын анх шилжүүлсэн дансанд, анх шилжүүлсэн валютаар буцаан шилжүүлнэ.

## **СПОТ, ФОРВАРД ГЭРЭЭ (АРИЛЖААНЫ ГЭРЭЭ)-НИЙ ТӨЛБӨРИЙГ ГҮЙЦЭТГЭХ**

* 1. Спот гэрээ хүчин төгөлдөр болсноос хойш ажлын 3 өдрийн дотор худалдан авагч нь гэрээний нийт төлбөрийг худалдагчийн дансанд байршуулна.
  2. Гэрээний стандартыг тогтоох, мөрдүүлэх журамд заасны дагуу спот гэрээний төлбөр төлөгдсөнөөс хойш ажлын 14 хоногийн дотор арилжаалагдсан бүтээгдэхүүнийг худалдагч талаас худалдан авагч талд хүлээлгэн өгч, актыг Биржид цахимаар ирүүлнэ.
  3. Форвард гэрээний дагуу хүргэлт хийхээс ажлын 5 хоногийн өмнө худалдан авагч нь тухайн хүргэлтэд ногдох төлбөрийг худалдагчийн дансанд шилжүүлэх ба хүргэлттэй холбоотой нарийвчилсан харилцааг арилжааны гэрээнд заасны дагуу зохицуулна.
  4. Худалдагчийн төлбөрийн чадвар, бүтээгдэхүүний нөөц, борлуулалтын төлөвлөгөө болон бусад зүйлсийг харгалзан арилжааны гэрээний төлбөрийг бирж нь эскроу дансанд байршуулж болно. Энэ тохиолдолд арилжигдсан бүтээгдэхүүнийг худалдагч бүрэн хүргэж дууссан тохиолдолд гэрээний төлбөрийг шилжүүлэх бөгөөд нарийвчилсан харилцааг Бирж болон худалдагчийн хооронд байгуулсан гэрээгээр зохицуулна.

## **АРИЛЖААНЫ ШИМТГЭЛ, ТҮҮНИЙГ ШИЛЖҮҮЛЭХ**

* 1. Тухайн арилжаанд худалдан авагчаар шалгарсан этгээдийн брокер нь Журмын Хавсралт 1-т заасан арилжааны шимтгэлийг арилжаа зохион байгуулагдсанаас хойш ажлын 3 өдрийн дотор Биржийн дансанд шилжүүлнэ.
  2. Худалдан авагчийн брокер нь арилжааны шимтгэлийг хугацаандаа төлөөгүй тохиолдолд Бирж нь дэнчингээс арилжааны шимтгэлийг суутган авна.

# **ДӨРӨВ. ЭРСДЭЛИЙН УДИРДЛАГА**

* 1. Бирж нь зах зээлийн нөхцөл байдалтай уялдуулан худалдан авах санал гаргагч, эсхүл брокерын форвард гэрээний арилжаанд хязгаар тогтоох, дэнчинг нэмэгдүүлэхийг шаардаж болно.
  2. Худалдан авах санал гаргагч, эсхүл брокер нь Журмын 4.1-д заасны дагуу арилжааны нэмэлт дэнчинг цаг тухайд нь байршуулаагүй, эсхүл бусад зөрчил гаргасан тохиолдолд Бирж нь тухайн худалдан авах санал гаргагч, эсхүл брокерын арилжаанд оролцох эрхийг хязгаарлах арга хэмжээг авч хэрэгжүүлнэ.

*Хавсралт 1.*

**Уул уурхайн бүтээгдэхүүний арилжааны шимтгэлийн ерөнхий нөхцөл**

|  |  |
| --- | --- |
| **Шимтгэл, хураамж төлөх этгээд** | **Хэмжээ** |
| **Худалдагч тал** | 1 багц 100,000 төгрөг |
| **Худалдан авагч тал** | Тухайн хэлцлийн нийт үнийн дүнгийн 0.08 хувь |